C 99/112
SK
Úradný vestník Európskej únie
1.3.2022
Streda 7. júla 2021
Severoatlantickej zmluvy, v ktorých sa stanovuje jednoznačný záväzok EÚ a NATO k solidarite a bezpečnosti, počas preskúmania strategickej koncepcie a tvorby Strategického kompasu, pričom sa domnieva, že autonómne rozhodovanie oboch organizácií by sa malo v plnej miere rešpektovať;
14.
víta pozitívne vyjadrenie spolupráce medzi EÚ a NATO v záverečnom komuniké zo samitu NATO konanom 14. júna 2021; domnieva sa však, že na zlepšenie spolupráce medzi EÚ a NATO a dosiahnutie skutočného strategického partnerstva treba vyvinúť oveľa väčšie úsilie; zdôrazňuje, že EÚ je partnerom NATO a spolupráca medzi EÚ a NATO je vzájomne posilňujúca a založená na dohodnutých hlavných zásadách transparentnosti, reciprocity, inkluzívnosti a autonómie pri rozhodovaní oboch organizácií; zdôrazňuje, že rozvoj súdržných, doplnkových a interoperabilných obranných spôsobilostí je nevyhnutný na zvýšenie bezpečnosti euroatlantickej oblasti v súlade so zásadou jednotného súboru síl; opakuje, že európska spôsobilosť konať, či už v partnerstve alebo samostatne, je nevyhnutná pre doplnkovosť a prispieva k plneniu hlavných úloh NATO, ako aj k lepšiemu predchádzania konfliktom, a tým aj k bezpečnosti európskeho kontinentu ako celku;
15.
zastáva názor, že budúca spolupráca medzi EÚ a NATO by mala nadväzovať na skúsenosti a poznatky získané z jedinečných odborných znalostí EÚ v oblasti civilného krízového riadenia a budovania kapacít, najmä prostredníctvom útvaru pre plánovanie a vedenie civilných operácií (CPCC), ako aj jej vojenského krízového riadenia prostredníctvom útvaru pre plánovanie a vedenie vojenských operácií (MPCC), ako aj na skúsenosti získané v rámci 37 uskutočnených vojenských operácií v tejto oblasti od roku 2003 a poskytovania pomoci vojenským aktérom v partnerských krajinách prostredníctvom iniciatívy na budovanie kapacít na podporu bezpečnosti a rozvoja (CBSD) a mierového nástroja pre Afriku, ktorý bol začlenený do Európskeho mierového nástroja;
16.
víta jasné znenie komuniké zo samitu NATO, ktoré bolo vydané 14. júna 2021, o význame odolnosti; zdôrazňuje, že EÚ aj NATO by mali posilniť svoju spoluprácu a účinnejšie ju koordinovať v kľúčovej oblasti odolnosti, a zdôrazňuje ambíciu EÚ vypracovať zmysluplný prístup k posilneniu rôznych civilných a vojenských aspektov odolnosti, okrem iného v oblasti ochrany kritickej infraštruktúry, ako je doprava, energetika a sektor IT, ako aj úlohu EÚ ako kľúčového aktéra v boji proti dezinformáciám a falošným správam;
17.
víta kladné rozhodnutie Rady zo 6. mája 2021, ktorým sa povoľuje koordinátorovi projektu vojenskej mobility, Holandsku, prizvať USA, Kanadu a Nórsko, na základe ich žiadostí, k účasti na projekte PESCO v oblasti vojenskej mobility, zdôrazňuje, že takáto účasť by predstavovala dôležitý krok smerom k zvýšeniu súdržnosti v príslušnom úsilí EÚ a NATO v oblasti rozvoja spôsobilostí a konkrétny príklad oživenia transatlantického partnerstva; pripomína, že výnimočná účasť tretích krajín na projektoch PESCO za predpokladu, že neohrozí cieľ podpory SBOP EÚ a splní dohodnutý súbor politických, vecných a právnych podmienok, môže byť v strategickom záujme Únie, najmä ak tieto krajiny poskytnú technické odborné znalosti alebo ďalšie spôsobilosti; domnieva sa, že to platí najmä pre strategických partnerov, ako sú spojenci NATO, krajiny západného Balkánu a Východného partnerstva; pripomína svoju pozíciu, že účasť tretích krajín môže byť len výnimočná a musí sa o nej rozhodovať od prípadu k prípadu a na základe výzvy členských štátov EÚ, a zdôrazňuje, že takáto účasť by mala priniesť pridanú hodnotu a prispieť k posilneniu SBOP; pripomína tiež, že účasť tretích krajín musí byť v súlade s príslušnými pravidlami stanovenými v rozhodnutí (SZBP) 2020/1639;
18. zdôrazňuje význam transatlantickej spolupráce v mnohých medzinárodných otázkach, ako sú zmena klímy, reakcia na pandémiu, vznikajúce prelomové technológie, umelá inteligencia, kybernetická bezpečnosť, boj proti terorizmu vrátane džihádistického a štátom podporovaného terorizmu, energetika, námorná bezpečnosť a odolnosť, ako aj v oblasti kozmického priestoru;
19. uznáva dôležitú spoluprácu medzi EÚ a NATO na západnom Balkáne, ako je spolupráca medzi misiou EÚ na podporu právneho štátu v Kosove (EULEX) a mierovými silami KFOR; vzdáva hold operácii EUFOR Althea, ktorej operačné veliteľstvo sa nachádza na Vrchnom veliteľstve spojeneckých síl v Európe (SHAPE) na základe dohody Berlín Plus s NATO, ktorá v rámci tejto dohody prispieva k bezpečnému prostrediu v Bosne a Hercegovine, odkedy v roku 2004 prevzala operácie od stabilizačných síl NATO (SFOR) v roku 2004; konštatuje, že skúsenosti a poznatky získané z týchto misií a operácií sú nevyhnutné pre zabezpečenie toho, aby každá súčasná a budúca spolupráca medzi EÚ a NATO poskytovala mier, bezpečnosť a stabilitu v postihnutých regiónoch, podporu a odbornú prípravu pre miestnych partnerov a budovanie